CELEX: 31987R1245
Language: el
Date: 1987-05-04 00:00:00
Title: Κανονισμός (ΕΟΚ) αριθ. 1245/87 της Επιτροπής της 4ης Μαΐου 1987 περί επιβολής προσωρινών μέτρων κοινοτικής επιτήρησης στις εισαγωγές ορισμένων προϊόντων καταγωγής Ιαπωνίας

Avis juridique important

|

31987R1245

Κανονισμός (ΕΟΚ) αριθ. 1245/87 της Επιτροπής της 4ης Μαΐου 1987 περί επιβολής προσωρινών μέτρων κοινοτικής επιτήρησης στις εισαγωγές ορισμένων προϊόντων καταγωγής Ιαπωνίας  

Επίσημη Εφημερίδα αριθ. L 117 της 05/05/1987 σ. 0017 - 0017

***** ΚΑΝΟΝΙΣΜΟΣ (ΕΟΚ) αριθ. 1245/87 ΤΗΣ ΕΠΙΤΡΟΠΗΣ  της 4ης Μαΐου 1987  περί επιβολής προσωρινών μέτρων κοινοτικής επιτήρησης στις εισαγωγές ορισμένων προϊόντων καταγωγής Ιαπωνίας  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 288/82 του Συμβουλίου της 5ης Φεβρουαρίου 1982 περί του κοινού καθεστώτος που εφαρμόζεται στις εισαγωγές (1), όπως τροποποιήθηκε από τον κανονισμό (ΕΟΚ) αριθ. 1243/86 (2), και ιδίως το άρθρο 10,  Μετά από διαβουλεύσεις στα πλαίσια της επιτροπής που θεσπίστηκε από τον παρόντα κανονισμό,  Εκτιμώντας:  ότι η κυβέρνηση των ΗΠΑ αποφάσισε στις 17 Απριλίου 1987 να επιβαρύνει με δασμό 100 % τις εισαγωγές, καταγωγής Ιαπωνίας, ορισμένων τύπων προσωπικών ηλεκτρονικών υπολογιστών, ορισμένων εγχρώμων τηλεοράσεων και ορισμένων ηλεκτρικών εργαλείων που χρησιμοποιούνται με το χέρι·  ότι τα μέτρα αυτά είναι δυνατό να προκαλέσουν μεταβολή των παραδοσιακών εμπορικών συναλλαγών με την αύξηση των εξαγωγών προς την Κοινότητα·  ότι οι εν λόγω εισαγωγές είναι δυνατό να προκαλέσουν μείωση των τιμών και να έχουν αρνητική επίπτωση στην κοινοτική βιομηχανία και να προκαλέσουν ζημία στους κοινοτικούς παραγωγούς ομοειδών και ανταγωνιστικών προϊόντων·  ότι, δεδομένης της κατάστασης, η Κοινότητα έχει συμφέρον να θεσπίσει αναδρομικά κοινοτική επιτήρηση των εισαγωγών αυτών, ώστε να έχει στη διάθεσή της το συντομότερο δυνατό πληροφορίες για την εξέλιξη των εισαγωγών·  ότι, δεδομένων των αιτιών που οδηγούν στην υιοθέτηση του μέτρου αυτού, θα πρέπει να προβλεφθεί περίοδος εφαρμογής έξι μηνών καθώς και επανεξέταση των μέτρων πριν από τη λήξη του,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Οι εισαγωγές στην Κοινότητα:  - προσωπικών ηλεκτρονικών υπολογιστών, που αντιστοιχούν στη διάκριση 84.53 Β του κοινού δασμολογίου και στους κώδικες NIMEXE 84.53-31 μέχρι 39,  - ηλεκτρικών εργαλείων που χρησιμοποιούνται με το χέρι, που αντιστοιχούν στην κλάση 85.05 του κοινού δασμολογίου και στους κώδικες NIMEXE 85.05-11 μέχρι 29, 59 και 80,  - έγχρωμων συσκευών λήψεων για την τηλεόραση, που αντιστοιχούν στη διάκριση 85.15 Α ΙΙΙ β) 2 ex γγ) του κοινού δασμολογίου και στον κώδικα NIMEXE 85.15-48,  καταγωγής Ιαπωνίας, υπάγονται σε προκαταρκτική κοινοτική επιτήρηση σύμφωνα με τις διαδικασίες που προβλέπονται από τα άρθρα 11 και 14 του κανονισμού (ΕΟΚ) αριθ. 288/82.  Άρθρο 2  Η θέση σε ελεύθερη κυκλοφορία στη Κοινότητα των προϊόντων που αναφέρονται στο άρθρο 1 γίνεται μετά από προσκόμιση πιστοποιητικού καταγωγής, εκτός από τα προϊόντα που ήδη κατευθύνονται προς την Κοινότητα την ημερομηνία έναρξης ισχύος του παρόντος κανονισμού.  Άρθρο 3  Το παράρτημα ΙΙ του κανονισμού (ΕΟΚ) αριθ. 288/82 συμπληρώνεται με το κοινό δασμολόγιο και τους κώδικες NIMEXE των προϊόντων που αναφέρονται στο άρθρο 1 και ακολουθούνται από το σημείο (+) στη στήλη «EUR».  Άρθρο 4  Ο παρών κανονισμός αρχίζει να ισχύει μία ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται για μία περίοδο έξι μηνών.  Πριν από τη λήξη αυτής της προθεσμίας, η Επιτροπή θα εξετάσει τη σκοπιμότητα να παρατείνει, να τροποποιήσει ή, ενδεχομένως, να καταργήσει τον παρόντα κανονισμό.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 4 Μαΐου 1987.  Για την Επιτροπή  Willy DE CLERCQ  Μέλος της Επιτροπής  (1) ΕΕ αριθ. L 35 της 9. 2. 1982, σ. 1.  (2) ΕΕ αριθ. L 113 της 30. 4. 1986, σ. 1.